બીજી તરફ પંજાબ નેશનલ બેંકે તેની સાથે થયેલા 11,500 કરોડ રૂપિયાના કૌભાંડના મુખ્ય આરોપી તેવા નિરવ મોદી પાસે દેવું ચૂકવવા માટે પર્યાપ્ત સંપત્તિ હોવાનો દાવો કર્યો છે. પીટીઆઇના હવાલે આવેલી ખબર મુજબ પીએનબીએ તે વાત સ્પષ્ટ કરી છે કે નિરવ મોદી પાસે તેટલી સંપત્તિ છે જેનાથી તે તેનું દેવું ચૂકવી શકે. નોંધનીય છે કે આ મામલે મુંબઇની પીએનબીની બ્રાંચના 3 અધિકારીઓ સમેત કુલ 6 લોકોની ધરપકડ કરવામાં આવી છે. અને હજી પણ સુરત, વડોદરા, મુંબઇ, દિલ્હી, કોલકત્તા જ્યાં જ્યાં તેની સહયારી કંપનીઓ કે શોરૂમ છે ત્યાં ઇડી દ્વારા રેડ અને તપાસ કરવામાં આવી રહી છે. વધુમાં અત્યાર સુધીમાં 5,694 કરોડ રૂપિયાના હિરા, સોનાની જ્વેલરી અને કિંમતી પથ્થરો દરોડા પાડતી વખતે અધિકારીઓ જપ્ત કર્યા છે. ત્યારે કરોડોનું દેવું કરી વિદેશ ભાગી ચૂકેલા નિરવ મોદીએ ચોરી ઉપર શિરજોરીની જેમ આખી વાતમાં પોતાનો વાંક નીકાળવાને બદલે પંજાબ નેશનલ બેંકનો જ વાંક નીકાળ્યો છે. અને દેવું ભરવા માટે પણ આનાકાની કરી રહ્યો છે.